‘El Señor de los Anillos: La Guerra de los Rohirrim, Valenciana i SuperKlaus arriben al Cinema Tívoli en l’avantsala del Nadal
2025-07-24

Desembre sol ser un bon mes per als amants del cinema perquè a les sales aterren nombroses estrenes. I a Burjassot, el Cinema Tívoli calfa motors per a oferir a la ciutadania una cartellera carregada d’estrenes i bon cinema per a gaudir durant les festes. De moment, per al cap de setmana d’avantsala a Nadal, del 13 al 15 de desembre, la cartellera del Tívoli inclou Valenciana, El Señor de los Anillos: La Guerra de los Rohirrim i una boja comèdia nadalenca: SuperKlaus.

Dirigida pel jove director valencià Jordi Nuñez, Valenciana és l’adaptació de l’obra de teatre homònima de Jordi Casanovas que va radiografiar l’eufòria dels 90 a València. La pel·lícula arriba al Tívoli en dues sessions, el divendres 13 a les 20 h i el dissabte 14 de desembre, a les 19 h. Tània Fortea, Ángela Cervantes i Concha Espejo donen vida a tres joves valencianes que tracten de trobar el seu lloc en una Espanya en constant canvi, l’Espanya del progrés i de les Olimpíades del 92. Mentre Valèria (Ángela Cervantes) lluita per superar la seua addicció a les noves drogues sintètiques, Ana (Tània Fortea) acceptarà treballar en programes de nova i truculenta telerealitat i Encarna (Conchi Espejo) entrarà a formar part d’un agressiu equip de comunicació de partit. Aquesta nova situació posarà a prova la seua integritat, la seua dignitat i els seus criteris ètics, mentre les tres tracten intenten salvar la seua amistat.

En tres sessions, el divendres 13 i el dissabte 14, a les 22.15 h i el diumenge 15 de desembre, a les 19.15 h, arriba al Tívoli El Señor de los Anillos: La Guerra de los Rohirrim. La pel·lícula, en versió anime, coproduïda pel Japó, els EUA i Nova Zelanda, és una preqüela ambientada 183 anys abans dels esdeveniments de la trilogia original de pel·lícules. Aquest nou lliurament narra el destí de la Casa de Helm Hammerhand, el llegendari Rei de Rohan. Un sobtat atac de Wulf, un astut i despietat senyor dels Dunlending que busca venjança per la mort del seu pare, obliga a Helm i al seu poble a fer una última i audaç resistència en l’antic bastió del Hornburg, una poderosa fortalesa que més tard serà coneguda com l’Abisme de Helm. Trobant-se en una situació cada vegada més desesperada, Héra, la filla de Helm, ha de reunir la voluntat per a liderar la resistència contra un enemic mortal que pretén la seua destrucció total.

Com a contrapunt a l’èpica de la Terra Mitjana i com a proposta de cinema familiar per al cap de setmana, completa la cartellera del Tívoli Superklaus, una comèdia nadalenca d’animació digital, dirigida per Andrea Sebastiá i el canadenc Steven Majaury, que reinventa els clàssics elements i símbols de Nadal, fusionant-los amb el trepidant món dels superherois. Superklaus es projectarà el dissabte 14 i el diumenge 15 de desembre, a les 16.30 h.

Després d’un fort colp al cap, Santa Claus es desperta creient que és SuperKlaus, el superheroi d’una popular saga de pel·lícules. Això deslliga el caos en el Pol Nord i Fafnir, un avariciós fabricador de joguets, aprofita la situació per a prendre el control del taller de Santa. Només Billie, una xiqueta astuta i valenta, el seu robot C.A.R.L. i el elfo Leo podran desbaratar els seus malvats plans i salvar Nadal, abans que siga massa vesprada.

Les entrades per a gaudir de les millors estrenes al cinema Tívoli tenen un preu únic de 4 euros i es poden adquirir, en la pàgina web del cinema Tívoli, on també es pot consultar la cartellera i en la taquilla del cinema, des de mitja hora abans de l’inici de cada projecció.